Drie ‘korrupte’ polisiebeamptes vandag in hofDie polisiebeamptes sal Maandag in die hof verskyn. (Foto: Verskaf) Drie beamptes van die Suid-Afrikaanse Polisiediens (SAPD) sal vandag in die Somerset‑Wes-landdroshof in die Wes-Kaap verskyn op verskeie ernstige aanklagte teen hulle. Lt.kol. André Traut, woordvoerder van die polisie, sê die polisiebeamptes, tussen die ouderdomme van 28 en 30 jaar oud, is verbonde aan die polisie se reaksiespan vir ernstige misdade en is Donderdag in hegtenis geneem. Dit volg nadat die teenkorrupsie‑eenheid die beamptes ondersoek het in verband met gewapende roof, dwarsboming van die gereg en ontvoering wat glo tydens ’n voorval op 21 Julie plaasgevind het. Volgens Traut het die polisiebeamptes na bewering dié betrokke dag ’n taxibestuurder in Somerset-Wes afgetrek wat onwettige perlemoen vanaf Hermanus na Kaapstad vervoer het. “Een van die polisiebeamptes het na bewering met die taxi [met die taxibestuurder] na sy huis gery waar die perlemoen na bewering afgelaai is. Die taxibestuurder is daarna afgelaai nie ver van waar hy ontvoer is nie en aangesê om na Hermanus toe terug te gaan.” Terwyl die taxibestuurder in die rigting van Sir Lowryspas gestap het, het hy egter sy taxi sonder die perlemoen aangetref en ŉ saak by die polisie aanhangig gemaak. ŉ Ondersoek het die polisie na drie van hul kollegas gelei. Lt.genl. Sindile Mfazi, waarnemende provinsiale polisiekommissaris, het die inhegtenisnemings verwelkom en gesê daar is nie plek vir kriminele in die SAPD nie. “Die Wes-Kaapse gemeenskap sal slegs deur eerlike en lojale polisiebeamptes gedien word,” het hy gesê.